  Виталий Пронин Берло дыре ӵемгес но ӵемгес чузъяськыны ӧдъяз «ПорозМафи» огинлэн (группалэн) нимыз. Кытысь-марысь кылдӥз со? Кин отчы пыриське, кин солэсь ужзэ бергатэ? Та юанъёсылы валэктон шедьтон вылысь «ПорозМафи» группаысь кинэ но сое «быжтӥз» кырми - юанъёсын ёртӥ.- Ми вить кузя, - мусо пальпотэ группаысь одӥгез мыло-кыдоез пияш Вова Вахрушев. - Котькудӥзлы нимысьтыз удыс висъямын. Кин кырӟан гур пуктэ, кин кырӟа, кин калыкез шулдыртэ-гочатэ. Диджеймы - Игорь Гуменников. Со вордскемын Шаркан черкогуртын. Нош ми - Дима Софронов, Лилия Кондратьева, Мария Корепанова но мон - вордскемын но будэмын Шаркан ёросысь Пороз гуртын. Ваньмы одӥг школаын дышетскимы, вань ужез дэмен быдэстӥськомы вал: кыӵе ке шулдыръяськон ужрадэ пыриськоно-а, школамылэсь данзэ кыӵе ке олимпиадаын утёно-а - котьку ӵош.Вова Вахрушев борды итӥське Игорь Гуменников:- Мон порозъёс пушкы капчиен пыри. Сцена вылын - нылпи садысен. «ПорозМафи» группаын мон крезьгур понна кыл кутӥсь. Кызьы кыстӥськыны ӧдъяй крезьгур дуннее? 2005-тӥ арын кылдӥз кырӟан гожъянъя компьютер программае, озьы та уже выйи. Нош 2006-тӥ арын Шаркан черкогуртысь культурая юртын ортчиз диджейёс пӧлын ӵошатскон. Мон отын вормисе потӥ. Мылкыды ӝутскиз Ижын но кырӟанъёсме бергатыны-чузъяськытыны. Дышетскыны пыри Удмурт кун университетэ. Отысен тодматски Мишаен, мукет сямен, Omix диджеен. Ӵошеннамы кылдытӥмы «Чип & Дейл» проектмес. Гожъяны кутскимы пӧртэм ремиксъёс. «ПорозМафи» огинмылэн ужаз мыло-кыдо пыриськисько. Туэ гужем ортчем удмурт гуртъёслэн чемпионатазы «ПорозМафи» ваньзэсты азьпалтӥз. Со дырысен митэк уг ортчы ни Ижысь одӥг удмурт ужрад но.Шумпотӥсько: туала егитъёслэн сюлмазы сюрес шедьтӥм. Азьланяз витё тунсыко ужъёс! Наталь Теги: Иж УдГУ Шаркан  